text: [{"text_idx": "#000004", "text": "H\u00f8gni setti li\u0301v i\u0301 va\u0301tu festivalgestirnar"}, {"text_idx": "#000005", "text": "R\u00e6ttiliga no\u0301gv fo\u0301lk var komi\u00f0 saman at hoyra H\u00f8gna Lisberg, ta\u0301 hann fo\u0301r a\u0301 pall a\u0301 Roskilde Festivalinum i\u0301 gja\u0301rkv\u00f8ldi\u00f0, og tey sluppu at uppliva H\u00f8gna og bo\u0301lkin veruliga fa\u0301a li\u0301v i\u0301 fj\u00f8ldina."}, {"text_idx": "#000006", "text": "Allasta\u00f0ni eru sto\u0301r runudy\u0301ki, Roskilde Festivalurin er hart raktur av ringa ve\u00f0rinum i\u0301 Danmark."}, {"text_idx": "#000007", "text": "Roskilde Festivalurin er eitt risasto\u0301rt runudy\u0301ki, allasta\u00f0ni eru sto\u0301rir hylar og tey, i\u00f0 ikki eru i\u0301 stivlum ella regnkl\u00e6\u00f0um eru at kroppi. Samb\u00e6rt DMI ver\u00f0ur ve\u00f0ri\u00f0 ta\u00f0 sama heilt fram til leygardagin, og longu sunnudagin ver\u00f0ur aftur regn. Ti\u0301 ver\u00f0ur hetta mest sannli\u0301kt tann va\u0301tasti Roskilde Festivalurin nakranti\u0301\u00f0. Ho\u0301ast hetta eru ivaleyst omanfyri 50.000 fo\u0301lk longu komin u\u0301t a\u0301 kamping\u00f8ki\u00f0, har tey royna at stuttleika s\u00e6r so v\u00e6l, sum nu\u0301 einafer\u00f0 ber til i\u0301 hesum ve\u00f0rinum. Sto\u0301ra to\u0301nleika\u00f8ki\u00f0 letur upp ho\u0301sdagin, og ta\u0301 bjo\u0301\u00f0ar festivalurin eina ta bestu to\u0301nleikaskra\u0301nna nakranti\u0301\u00f0."}, {"text_idx": "#000009", "text": "Inni i\u0301 teltinum var turt"}, {"text_idx": "#000010", "text": "Pavillion Junior er eitt av teimum fa\u0301u pla\u0301ssunum a\u0301 festival\u00f8kinum, sum i\u0301 l\u00f8tuni er undir taki. Har kanst tu\u0301 turrsk\u00f8ddur standa og ly\u0301\u00f0a a\u0301 n\u00f8kur av teimum mest spennandi ny\u0301ggju n\u00f8vnunum a\u0301 to\u0301nleikapallinum i\u0301 l\u00f8tuni. Um ta\u00f0 var tankin, um at standa turrur eina l\u00f8tu, ella to\u0301nleikurin hja\u0301 H\u00f8gna, sum dro\u0301g tey n\u00f8kur tu\u0301sund fo\u0301lkini, i\u00f0 vo\u0301ru komin saman i\u0301 Pavillion Junior, ta\u00f0 kunnu vit bert gita um, men H\u00f8gni fekk v\u00e6l fatur i\u0301 teimum, og i\u0301 onkrum l\u00f8gum sungu heilt no\u0301gv vi\u00f0."}, {"text_idx": "#000011", "text": "To\u0301nleikurin hja\u0301 H\u00f8gna hevur veri\u00f0 sp\u00e6ldur r\u00e6ttiliga fitt i\u0301 donskum u\u0301tvarpi, og serliga lagi\u00f0 Just Dig hevur veri\u00f0 no\u0301gv at hoyrt, men, at ta\u00f0 var so v\u00e6l da\u0301mt, kom eitt sindur o\u0301vart a\u0301 meg. Fo\u0301lk veruliga svinga\u00f0i og sang vi\u00f0, ta\u0301 H\u00f8gni og bo\u0301lkurin sp\u00e6ldu hetta festliga kontrikenda lagi\u00f0. Hetta var kanska tann l\u00f8tann, har H\u00f8gni hev\u00f0i allar best fatur i\u0301 a\u0301sko\u00f0arunum. Hetta ho\u0301ast ta\u00f0 bert var n\u00e6sta lagi\u00f0 a\u0301 skra\u0301nni. Ta\u0301 fra\u0301s\u00f8guma\u00f0urin bey\u00f0 H\u00f8gna v\u00e6lkomnan a\u0301 pallin, var telti\u00f0 r\u00e6ttiliga fult av fo\u0301lki, ho\u0301ast tey ikki noyddust at trokast"}, {"text_idx": "#000012", "text": "Fra\u0301s\u00f8guma\u00f0urin spurdi um nakrir f\u00f8royingar vo\u0301ru til sta\u00f0ar, og ho\u0301ast nakrar hendur fo\u0301ru upp i\u0301 loft, so var stuttligt at si\u0301ggja, at H\u00f8gni hev\u00f0i savna\u00f0 no\u0301gvar fer\u00f0ir fleiri danir og u\u0301tlendingar til konsertina enn f\u00f8royingar."}, {"text_idx": "#000013", "text": "Teir l\u00f8gdu fyri vi\u00f0 einum ny\u0301ggjum lagi\u00f0, i\u00f0 v\u00e6ntandi ver\u00f0ur a\u0301 komandi fl\u00f8guni hja\u0301 H\u00f8gna. Side Of The Road er arbei\u00f0sheiti\u00f0 a\u0301 ti\u0301. Hetta er eitt r\u00e6ttiliga blueskent lag, r\u00e6ttiliga standard. Ta\u00f0 var v\u00e6l sp\u00e6lt, og H\u00f8gni sang ta\u00f0 somulei\u00f0is v\u00e6l, men a\u0301 onkran ha\u0301tt var ta\u00f0 eisini r\u00e6ttiliga ke\u00f0iligt. Fyrsta inntrykki\u00f0 er, at hetta mundi vera eitt ta\u00f0 ke\u00f0iligasta lagi\u00f0, i\u00f0 H\u00f8gni hevur skriva\u00f0 higartil. Fo\u0301lk vo\u0301ru to\u0301 r\u00e6ttiliga v\u00e6l vi\u00f0. Konsertin var to\u0301 eitt sindur o\u0301ro\u0301gva, av fullum fo\u0301lki, i\u00f0 tosa\u00f0i so hart. Ti\u0301anverri hevur Roskilde Festivalurin sett eitt r\u00e6ttiliga la\u0301gt h\u00e6gsta mark fyri, hvussu hart to\u0301nleikurin kundi vera skru\u0301va\u00f0ur fra\u0301, og ti\u0301 var ta\u00f0 r\u00e6ttiliga forsty\u0301randi, at fo\u0301lk aftarlaga tosa\u00f0i so hart i\u0301 l\u00f8gunum. Ljo\u0301\u00f0ma\u00f0urin hja\u0301 H\u00f8gna, Baldur gj\u00f8rdi annars eitt gott arbei\u00f0i og fekk bo\u0301lkin at ljo\u0301\u00f0a sera v\u00e6l."}, {"text_idx": "#000014", "text": "Eg ma\u0301tti leita m\u00e6r longur fram, og har var\u00f0 konsertin ikki i\u0301 sama mun a\u0301virka\u00f0 av la\u0301gu volumini. Men i\u0301 fri\u00f0arligaru l\u00f8gunum, kanska serliga i\u0301 lagnum Morning Dew var larmurin beinlei\u00f0is oy\u00f0ileggjandi fyri upplivingina."}, {"text_idx": "#000015", "text": "H\u00f8gni Lisberg var v\u00e6l upplagdur og fekk veruligt li\u0301v i\u0301 va\u0301tu festival gestirnar."}, {"text_idx": "#000016", "text": "Millum h\u00e6ddarpunktini vo\u0301ru Prince kenda lagi\u00f0 Been Out Of Town, og Leila, i\u0301 l\u00f8tum var Leila i\u0301 heimsflokki, og fo\u0301lki var o\u0301tru\u0301liga v\u00e6l vi\u00f0. Eisini lagi\u00f0 Desert, har allur bo\u0301lkurin stendur fremst a\u0301 pallinum og sp\u00e6lir og syngir vi\u00f0 rigga\u00f0i v\u00e6l. H\u00f8gni hevur nu\u0301 havt somu manning, i\u00f0 n\u00f8kur a\u0301r, og ta\u00f0 tykist, sum teir veruliga hava funni\u00f0 hv\u00f8r annan. Hetta gevur teimum eisini yvirskot, i\u00f0 hoyrist aftur i\u0301 to\u0301nleikinum. Ta\u00f0 er stuttligt at si\u0301ggja sto\u0301ru sp\u00e6ligle\u00f0ina hja\u0301 Alani Tausen og Jens L. Thomsen, hetta smittar, og \u00f8ll gerast i\u0301 go\u0301\u00f0um lag av ti\u0301."}, {"text_idx": "#000017", "text": "Sum heild sp\u00e6ldi bo\u0301lkurn v\u00e6l, og H\u00f8gni sang somulei\u00f0is v\u00e6l, onkra l\u00f8tuna var hann to\u0301 dekan ov nasalur. Flest \u00f8ll l\u00f8gini rigga\u00f0u, to\u0301 var Morning Dew, sum a\u0301\u00f0urnevnt oy\u00f0ilagdur av larmi, men eisini Learn To Ride On Waves havi eg hoyrt munandi betur. Men fo\u0301lk var v\u00e6l vi\u00f0, og lagi\u00f0 er so fantastiska gott, at ta\u00f0 onganti\u0301\u00f0 ver\u00f0ur heilt gali\u00f0. Hetta var si\u0301\u00f0sta lag a\u0301 skra\u0301nni hja\u0301 H\u00f8gna, og lo\u0301gvabrestirnir og ro\u0301pini vo\u0301ru \u00f8gilig. H\u00f8gni og bo\u0301lkurin noyddust u\u0301t aftur at sp\u00e6la eykal\u00f8g. Her fall vali\u00f0 a\u0301 Bob Dylan klassikaran All Along The Watchtower, i\u00f0 H\u00f8gni eisini sp\u00e6lir a\u0301 fl\u00f8guni Morning Dew. Ta\u00f0 er djarvt at sp\u00e6la Dylan a\u0301 hesum festivalinum, har amerikanska legendan fer\u00f0 eftir fer\u00f0 hevur vitja\u00f0. Men hetta komu teir a\u0301li\u0301kav\u00e6l v\u00e6l fra\u0301, og kundu enda konsertina vi\u00f0 lagnum Rise & Shine, i\u00f0 a\u0301 onkran ha\u0301tta rigga\u00f0i v\u00e6l sum endi."}, {"text_idx": "#000018", "text": "One thought on \u201cH\u00f8gni setti li\u0301v i\u0301 va\u0301tu festivalgestirnar\u201d"}]